Byklanke | Woorde
Klank is vir my meer opvallend in die Herfs.
Miskien is die duiwe meer aan’t koer.
Die sagte klanke van allerhande voëls meer hoorbaar.
Ander klank is ook hoorbaar…
Soms in die laatmiddag hoor mens ‘n enjin vanaf die onderpunt van die straat opgestorm kom, tot by die Hoek van die Hoekhuis.
Die Blou Jetta.
Die Blou Jetta wat se revolusies opgewerk word tot grootse hoogtes.
Hy brul ten Hemele . Hartklop hoorbaar. Loep-dup loep-dup – die musiek ritmies tesame met enjin se revolusies.
Hy stop by die Hoekhuis se stopstraat.
Trek weg met spoed, skakel oor na volgende rat! Dan val alles plat . Van iets het niets gekom. Al die opblaas van moontlike vermoëns het stille dood gesterf. Die stomme Jetta probeer . Die formidabele drukvlerk help boggerol.. Die man agter die stuurwiel sit diep in sy sitplek. Pet styf ingetrek oor sy kop. Die rook draai. Gunston sonder filter. Die Jetta al hoesend tesame om die draai.
Dit word kwart oor vyf en ‘n 4×4 voertuig met sleepwaentjie met vensters kom verbygejaag. Die pasasier ‘n blaffende vrolike waghond..klaar opgepas wat hy moes, oppad huis toe.
Elke middag.. die ouvrou oppie hoek kan byna haar horlosie stel met die blaffende klank van verbyganger.
By die Hoekhuis begin die blarereën.
(Foto Meyer Felix)
8 comments on “Byklanke”
Pragtige foto by die vertelling! OUlik.
Sjoe dis ‘n mooi foto… jy kan met my ruil vir ‘n paar maande … hierdie bouperseel kan jou lawaai binne 5min klop Sterkte
Net die Jetta lawaai ..hier is so brullende motorfiets ook wat so hoes.. en sy bestuurder , wat nie hoes nie- verder lawaai niks nie. Sou graag klankbrekers wou kry so straatkant verkeerklanke.
Ek het geweet jy sal nie wil ruil nie
O die lawaai in die straat. Hier is ook sulke ekstra lawaai-volle geraas sekere tye. Soggens 6:30 skakel n ou sy onderaards brommende motor aan, laat dit loop vir minstens 5 minute voor hy met n gebrul wegtrek. Sewe uur kom trein verby, hoor hom van ver al aankom tot hy met gevoel teen bult verby snel om by stasie te stop
Ek ruil jou die Jetta, vir ons bure se keffende honde.
Behalwe dat my seun nou nie ‘n Jetta gery het nie, klink dit soos hy wat daar by jou huis verbyry…. ek praat nou van in sy jongdae. Jy kon hom hoor aankom met die gedoef, doef van die musiek.
Skoon hartseer om te dink een van die dae word die Viginia Creeper se blare rooi, en dan val hulle ook alweer af. Nog ‘n seisoen verby.
En op ‘n Woensdag die trollieslepers op soek na herwinbare materiaal
This entry was posted on Maart 18, 2015 by ddupl3ss1s in Gedagtes vir die dag..